ஆப்பக்கடை அன்னபூரணி

அன்று புதன் கிழமை. அந்த கனரா வங்கி கிளையில் நகைக்கடன் வழங்கும் தினமஜா கயால் கூட்டம் சற்று அதிகமாகவே இருந்தது. நகை மதிப்பீட்டளரின் எதிரில் ஒரு நெடிய வரிசையே இருந்தது. ஏறக்குறைய ஐம்பது வயது மதிக்கத்தக்க, ஆனால் தோற்றத்தில் அறுபது வயதைக் கடந்தவள் போல் காட்சியளிக்கும் அன்னபூரணியம்மாள் உள்ளே வந்ததும் பவ்வியமாக அந்த கிளையில் ஜனரஞ்சகமாக இருக்கும் அலுவலர்களில் ஒருவரான மெஸ்ஸஞ்சர் அதாவது ஓ.ஏ. திருப்பதிக்கு ஒரு கும்பிடு போட்டுவிட்டு, "தம்பி இன்று நம்ம மேனேஜர் என்னைய வரச் சொல்லியிருந்தார். அவரைப் பார்க்கணும் தம்பி" என்று கூற "சரி.... சரி.... செத்த பொறுங்கம்மா.... கூட்டத்தை பார்த்தீங்கல்ல. அப்படிப் போய் உட்காருங்க. பெறகு பார்க்கலாம். சரியா? என்று அவரே பதிலையும் எடுத்துக் கொண்டார்.

அன்னபூரணி "சரிங்க தம்பி. நான் காத்திருக்கிறேன்." என்று கூறிவிட்டு அங்கு போடப்பட்டிருந்த பெஞ்சில் ஒரு ஓரத்தில் அமர்ந்து கொண்டாள்.

கேசியர் டோக்கன் நம்பர்களைச் சற்று உரத்த குரலில் கூறி அழைத்துப் பட்டுவாடா செய்து கொண்டிருந்தார். அந்த ஊர் ஒரு விவசாயம் சார்ந்த கிராமமாக இருந்தபடியால் அந்த கிளையானது முற்றிலும் விவசாயம், விவசாயம் சார்ந்த தொழில்களுக்காகவே ஆரம்பிக்கப்பட்டிருந்தது. மாதத்திற்கு சுமார் இரண்டு கோடி வரையிலும் பணப்பரிவர்த்தனை நடைபெறுவதாகப் பேசிக் கொள்வார்கள்.

பெரும்பாலும், பெரும் மற்றும் சிறு விவசாயிகள், மற்றும் விவசாயக் கூலிகள், கொடிமுந்திரி என அழைக்கப்படும் திராட்சை விவசாயத் தொழிலாளர்கள், மகளிர் சுய உதவிக் குழுக்கள் மற்றும் அவ்வூரில் இயங்கிக் கொண்டிருக்கும் இரு பிரபலமான மேல்நிலைப் பள்ளிகளில் பணிபுரியும் ஏறத்தாழ ஐம்பது ஆசிரியர் மற்றும் அலுவலர்கள், மற்றும் பெரிய பெரிய மிராசுதார்கள் முதல் தள்ளுவண்டியில் காய்கறி விற்கும் சிறு வியாபாரிகள் என அனைவரும் வங்கியில் வாடிக்கையாளர்களாக இருந்தார்கள்.

சில சமயங்களில் விவசாயம் சீர்கெட்டுப் போகும் சமயங்களில் வங்கியில் வாங்கிய விவசாயக் கடனை அடைப்பதற்கு சிலர் திண்டாடுவார்கள். ஒருமுறை அந்த வங்கியில் நிறைய கடன் நிலுவையில் இருந்தபடியால் அதனை வசூல் செய்வதற்கு மிகவும் கார் பேர்வழியான சீனியர் மேனேஜர் பராசரனை அந்த வங்கிக்கு மாற்றம் செய்திருந்தார்கள். பராசரன் திருச்சி ஸ்ரீரங்கத்தில் பிறந்து வளர்ந்தவர்.கறாராவும் சாமர்த்தியமாகவும் பேசும் திறமையினால் சிலர் மேனேஜர் வரை முன்னேறியவர்.

அந்த வங்கிக்கு வருவதற்கு முன்பாக மதுரையில் தல்லாகுளம் கிளையில் நகர்ப்புற வாடிக்கையாளர்களிடம் பழகியவர்.

தம்மை தேனி மாவட்டத்தில் அதுவும் ஒரு கிராமத்திற்கு மாற்றல் செய்தபடியால் சற்று கலங்கித்தான் போனார். இருப்பினும் "அந்த வங்கி கிளையை சரி செய்வதற்காகத்தான் அட்லீஸ்ட் ஒரு வருட காலமாவது அங்கு கட்டாயம் பணி புரிய வேண்டுமென்று அவரை அங்கு மாற்றல் செய்து நியமித்திருந்தார்கள். அவரும் அவருடைய மனைவியும் ஆச்சாரங்களைக் கடைபிடிப்பவர்கள். தன்னுடைய ஒரே மகளை பெங்களூருவில் ஒரு ஐ.டி கம்பெனியில் பணிபுரியும் தனது சொந்த மாப்பிள்ளைக்கு திருமணம் செய்து கொடுத்திருக்கிறார். ஐம்பத்து ஆறு வயதான பாராசரன் அடுத்து தனது சொந்த ஊரான திருச்சிக்கே மாற்றல் கேட்டு ரிட்டையர்மெண்ட் வரை அங்கியேயிருந்து செட்டிலாகி விடத் திட்டமிட்டிருந்தார். அவருடைய மகள் தலைப் பிரசவத்திற்காக பிறந்த வீடு வந்திருந்தபடியால் பராசரன் தன்னுடைய குடும்பத்தை மதுரையில் விட்டு விட்டு தற்சமயம் உத்தமபாளையத்தில் தெரிந்தவர் வீட்டில் 'பேயிங் கெஸ்ட்டாகத்' தங்கியிருந்தார். இரத்த அழுத்தம் இருந்தபடியால் உணவு கட்டுப்பாடு மற்றும் நடைபயிற்சியை தெளிவாக கடைபிடிப்பார்.

ஏர்கண்டிசன் செய்யப்பட்டிருந்த தனி அறையில் பராசரன் இரண்டு கம்யூட்டர்களுக்கு நடுவில் அமர்ந்திருந்தார். எதையும் படார் படார் என பேசுவார். சக ஊழியர்கள் சற்றுத் திணறித்தான் போவார்கள். அந்த சமயங்களில், அந்த வங்கியில் நடைபெறும் டிரான்ஸாக்ஸன் மிகவும் சொற்பம் எனவும் அதைப் போல் பல மடங்கு அதிகம் நடைபெறும் பல பெரிய நகர்ப்புற வங்கிகளில், தான் திறமையாகச் செயல்பட்ட விதங்களையும் அவ்வப்பொழுது பேசிப் பேசியே அங்கிருந்த ஊழியர்களிடம் அதிகப்படியான வேலையை வாங்குவார். "திருப்பதி ... திருப்பதி ... இங்க வாப்பா " என்று மேனேஜர் கத்தினார்.

"ஸார் இதோ வந்துட்டேன்".... திருப்பதி பாய்ந்து மேனேஜர் அறைக்கு ஓடினார்.

"இந்தாப்பா... இதக் கொண்டு போயி நம்ப அக்கவுண்டண்ட்டு கிட்ட கொடு... அதென்ன ஒரே சலசலப்பு... ஆட்களை கொஞ்சம் அமைதியா இருக்கச் சொல்லுப்பார்... " என்று உத்திரவு போட்டுக் கொண்டிருந்தார். "சரிங்க ஸார்...." என்று கூறிய திருப்பதி ... மேனேஜர் மேஜையில் இருந்த வவுச்சர்களையும், தபால் கவர்களிலிருந்து வந்தவைகளையும் எடுத்துக் கொண்டு சற்று தயங்கியபடி "ஸார்.. இது வந்து ... அந்த அம்மா.... அன்னபூரணியம்மா ஒங்களப் பாக்க வந்திருக்காங்க... நீங்க இன்னிக்கு வரச் சொன்னதாகச் சொல்றாங்க ஸார்... " என்றதும் " அன்னபூரணியா...யாரு அந்த பனியாரக் கடையம்மாவா? வேற வேலையில்லை... அந்தம்மாவை ஒரு பதினைஞ்சு நாள் கழித்து வரச் சொல்லுப்பா..." "ஸார் அந்தம்மா பாவம்" ஏற்கனவே "ஆறு ஏழுமுறை இங்க வந்துட்டாங்க ஸார் ". அதனால, அவசியம் நான் லோன் குடுக்கணுமா? ஏற்கனவே ஒங்கள மாதிரியான ஆட்களோட சிபாரிசுல கொடுத்திட்டுப் போன கடனையெல்லாம் வசூலிக்கத்தானப்பா என்னய இங்க கொண்டு வந்து போட்ருக்காங்க... உங்களோட ரொம்ப ரோதனையா இருக்கு.....போப்பா... நான் சொன்னபடி சொல்லு...போ " என்று விரட்டினார். மேனேஜரின் கரையிலிருந்து வெளியில் வந்த திருப்பதியையே கவனித்துக் கொண்டிருந்த அன்னபூரணியம்மாள் எழுந்து வந்து சற்று ஆர்வமாகம் "என்னங்க தம்பி... ஐயா என்னய உள்ளே வரச் சொன்னாருங்களா?" எனக் கேட்டார்.

திருப்பதி தன்னுடைய கோபத்தை மறைத்துக்கொண்டு "அம்மா மேனேஜர் இப்போ ரொம்ப பிஸியா இருக்காரு. அடுத்த வாரம் ஆடிட்டெல்லாம் நடக்கும். அதனால ஒங்கள ரெண்டு வாரம் கழிச்சு வரச் சொல்றாரும்மா..." "அப்படிங்களா... நான் இன்னிக்கு எப்படியும் உதவி செய்வாருன்னு நம்பி வந்தேன். பரவாயில்லை. நான் அஷ்து ரெண்டு வாரங்கழிச்சு வர்றேன் என்று பொறுமையாக, தன்னுடைய ஏமாற்றத்தைக் காட்டிக் கொள்ளாமல் சொன்னாள். தான் கொண்டு வந்திருந்த ரேஷன் கார்டு, ஓட்டர் ஐடி மற்றும் இரண்டு மூன்று பாஸ்போர்ட் போட்டோ நகல்கள் அனைத்தையும் தன்னுடைய மஞ்சள் நிறப்பையில் மீண்டும் ஒருமுறை எடுத்துப் பார்த்த படியே திருப்பதிக்கு நன்றி சொல்லிவிட்டு ஏமாற்றத்துடன் அந்த வங்கியை விட்டு வெளியேறணாள். மணி பதினொன்றையிருக்கும், அந்த பிப்ரவரி மாதமே வெயில் கடுமையாக இருந்தது. அந்த அம்மாவிற்கு உடல் அசதியும், மனக் கவலையும் ஒன்று சேர வெய்யிலின் கடுமையினால் சற்று நிலைகுலைந்து டவுன் பஸ்ஸைப் பிடிக்கும் சிந்தனையிலேயே நடந்து கொண்டிருந்த பேது தனது எதிரில் பி.எம்.டபிள்யு சப்தமில்லாமல் வந்து கொண்டிருந்தது. அதனருகில் வேகமாக சைடு வாங்கிய ஒரு டூவிலரை ஒட்டிக் கொண்டுவந்த இளைஞன் அன்னப் பூரணியை உரசிக் கொண்டு போனான். தடுமாறிய அவள் அந்தக் காரின் மீது சாயப் போனாள். கார் டிரைவர் திடீரென்று பிரேக் போட்டு நிறுத்தி கண்ணாடியை இறக்கி விட்டு ... "இந்தாம்மா... உனக்கு வேற இடம் கெடக்கலியா... பார்த்துப் போம்மா" என்று கடுமையாக கோபத்துடன் கூற, அவ்வண்டியில் அமர்ந்திருந்த அந்தப் பிரமுகர் "சரி... சரி... போப்பா... நீயும் பார்த்து ஓட்டு. ஊருக்குள்ள போயிட்டிருக்கோம்..." என்று மிகவும் அமைதியான குரலில் கூறினார்.

அன்னபூரணியம்மா... அந்த டிரைவரிடம் "கை கூப்பி மன்னிச்சுக்கங்கயா... " என்று கூறிவிட்டு பஸ்டாண்டை நோக்கி நடக்க ஆரம்பித்தாள்.

அந்த வங்கியின் எதிரிலிருந்த மர நிழலில் காரை நிறுத்திவிட்டு அந்த பிரமுகர் நேராக வங்கியினுள் நுழைந்தார்.

"ஸார் ... வணக்கம். நீங்க போன மாசந்தான இங்கே வந்து ஜாயின் பன்னதா நம்ம பழைய மேனேஜர் தியாகராஜன் எனக்குப் போன் பண்ணாரு" என்றார் பிரமுகர்.

"ஆமா... ஸார் வாங்க உட்காருங்க... நம்ம தியாகராஜன் எனக்கு ஜூனியர்தான். ஒங்களப் பத்தி நெறையச் சொல்லிருக்கான்..." "அப்கோர்ஸ் ... என்ன இங்க டிரான்ஸ்பர் பண்னப்ப ஒங்களப் பத்தி சொல்லி நீங்கள் அவசியம் என்ன வந்து பார்ப்பீங்கன்னு சொன்னான். "

ஆமா... ஆமா... நானும் ஒங்கள கட்டாயம் வந்து பார்க்குறதா தானிருந்தேன். ஆனா திடீர்னு ஒரு "யூரோப் டுர்" மேமிலியோட போகக் கூடிய சான்ஸ் கெடச்சுது. ஏன் விடுவானேன்னு நான் பேமிலியோட புறப்பட்டு ஒரு மாசம் போய்ட்டு வந்தேன்.

"அடேயப்பா யூரோப்பியன் கண்டிரீஸ் எவ்வளவு பாஸ்டாப் போயிட்டிருக்காங்க..சொர்க்க பூமி மாதிரி தானிருக்கு போங்க" என்றார். “அப்படியா… பேஸ்…பேஸ்… ஒங்களுக்கு நல்ல வாய்ப்புதான். இப்பவெல்லாம் நெறைய பேக்கேஜ் டூர் போடறாங்க. அட்வான்ஸா ப்க்கிங் பண்ணுனா ரொம்பவும் இக்கனாமிக்கலா இருக்குமுன்னும் சொல்றாங்க” என்ற பராசரனை இடைமறித்த பிரமுகர் “அத விடுங்க ஸார்… பணமெல்லாம் ஒரு விஷயமே இல்ல நமக்கு. நேரம் கெடச்சதுதான் பெரிய அதிர்ஷ்டம். ஏன்னா நமக்கு விவசாயம், எஸ்டேட், பேக்டரி அது, இதுன்னு கொஞ்சம் இழுவை ஜாஸ்தி…. நேரமே கெடக்காது”.

“ஆமா…. காபியா…. கூல்ரிங்ஸா ஸார்” பராசரன் கேட்க

“எதுக்கு ஸார் ஒங்களுக்கு சிரமம். நம்ம கார்லேயே இரண்டும் இருக்கு. ஒங்களுக்கு என்ன வேணுமுன்னு சொல்லுங்க… என்ற பிரமுகர் தனது செல்போனை எடுத்து “எக்ஸ்குயூஸ் மி” என்று சொன்னபடி தன்னுடைய டிரைவரிடம் காபி பிளாஸ்கையும், கூலிங் பிளாஸ்கையும் நேரே மேனேஜர் அறைக்குள் கொண்டுவரும்படி உத்தரவிட்டார்.

‘அப்புறம் ஸார்…. ஒங்களுக்கு எப்படி…. எங்க ஊரெல்லாம் புடிச்சுருக்கா?’ என்று பிரமுகர் கேட்க.

ஓ பேஸாவே இருக்கு ஸார்…. பக்கத்துல் பாளையத்துலதான் தங்கிருக்கேன். அங்கு நல்ல பழைமை வாய்ந்த தென்காளத்தீஸ்வரர் கோயிலிருக்கு. முல்லைப் பெரியாராலே செழிப்பு வயல்வெளி எல்லாமே எனக்கு பிடிச்சுருக்கு. ஏன்னா இன்பேக்ட் எனக்கு சொந்த ஊரே ஸ்ரீரங்கந்தான். அங்கே காவிரி, இங்கே முல்லைப் பெரியார். அங்கே திருவனைக்காவல், இங்கே திருக்காளத்தீஸ்வரர் மற்றபடி அங்கேயும் வயல்வெளி, இங்கேயும் வயல்வெளி. இந்த ஏரியா கிளைமேட் வைஸ் சூப்பர்ப் ஸார்” என்று மிகவும் உற்சாகத்துடன் பேசிய பராசரன் பிரமுகரின் டிரைவர் பவ்வியமாக ஊற்றிக் கொடுத்த காப்பியை சுவைக்க ஆரம்பித்தார்.

பிரமுகர் அளவாக கூல்டிரிங்ஸ் மட்டும் எடுத்துக் கொண்டார்.

“காபி எப்படி இருக்கு?” என்று கேட்ட பிரமுகரிடம் “மிகவும் அருமை…. டிப்ரண்டா இருக்கே… இது ப்ரூ காப்பி மாதிரி இல்லையே” என்றவரிடம் “ஸார் இது இம்போர்ட்டட் டஸ்ட் ஸார்… நான் ஆக்ஸூவலா பாரிஸ்லயும், லண்டன்லையும் ஐந்தைந்து கிலோ வாங்கிட்டு வந்தேன். ஒரு கிலோ ஜஸ்ட் பிப்டி பவுண்ட்ஸ் தான். “டிரைவர் நம்ம வண்டியில இருக்கிற அந்த கிரீன் கலர் பேக்கை எடுத்துட்டு வா” என்றவர் “ஸார் ஒங்களுக்காக ரெண்டு பிராண்டுலையும் ஈச் ஒரு கிலோ கொண்டு வந்திருக்கேன்”

“ஓ ஸார் பிளீஸ் அதெல்லாம் வேண்டாம். ஸார் ரொம்ப காஸ்டிலிய தெரியரதே….”

“இருக்கட்டும் ஸார்” என்று இடைமறித்தன் பிரமுகர்….. “என்னங்க ஸார்… நீங்க எவ்வளவு பெரிய மேனேஜர்… காஸ்ட், கீஸ்ட்னு பேசிக்கிட்டு… இது மட்டுமில்ல….. நம்ம பிரண்ட்ஸ்களுக்காக வாங்கிட்டு வந்த ஒரு சிம்பிள் கிப்ட்” இம்போர்ட்டட் வாட்சையும் நீங்க அவசியம் ஏத்துகிட்டுதானாகனும்” என்றார்.

“கிப்டா அதெல்லாம் இருக்கட்டும் ஸார்… ஒங்களோட அன்பு இருந்தாலே போதும் ஸார்” என்ற பராசரன் கிப்ட் பேக்கை உற்றுப் பார்க்கத் தொடங்கினார்.

கேசியர் பகுதியில் கூட்டம் அலைமோதிக் கொண்டிருந்தது.

மேனேஜர் டேபிள் மீது இருந்த காலிங்பெல்லை அழுத்தினார். அடுத்த சில நொடிகளில் திருப்பதி “ஸார்…” என்றவர் பிரமுகரைப் பார்த்ததும் மிகவும் பவ்வியமாக “வணக்கங்கய்யா” என்றார்.

“வணக்கம் தம்மி நல்லா இருக்கீங்களா….” திருப்பதி நல்ல சுறுசுறுப்பான பையன் என்று ஒரு நற்சான்றிதழும் வழங்கினார் பிரமுகர். பராசரன் “திருப்பதி சுறு சுறுப்பு பத்தாது. ஆனா நான் எப்படியும் டிரெயின் பண்ணிடுவேன்” என்று கூறியதும்,

“ஸாரோட வேகத்துக்கு நாங்களும் வந்துருவோம்” என்று புன்னகையுடன் திருப்பதி கூற “திருப்பதி நம்ம அக்கவுண்டண்டை உடனே இங்கே வரச்சொல்லுப்பா” என்றார் பராசரன்.

“சரிங்க ஸார்…..” திருப்பதி பறந்தார்.

பிரமுகர் முக்கியமான பேச்சை துவக்கினார். “ஸார் நான் வந்து டிசம்பர் மாதத்தில் நம்ம ஐயிட்டத்துல எடுத்திருந்த எஸ்டேட் மற்றும் இதர விவசாயக் கடன்கள்ள ஒரு சிக்ஸ்டி லாக்ஸ் எலக்சனுக்கு முன்னாடி நம்ம கவர்ன்மெண்ட் தள்ளுபடி பண்ணுனாங்க. நம்ம ஒரிஜினல் டாக்குமெண்ட்ஸ் அனைத்தையும் நம்ம பிராஞ்சுல பத்திரமா திருப்பிக் கொடுத்துட்டாங்க. ஆனா நமக்கு மலையடிவாரத்துல ஒரு நாற்பது ட்ரை லேண்ட் பிராபெர்டி இருக்கு. அதுல காஸ்யுநட்ஸ் போட்ருக்கோம். அந்த டாக்குமெண்ஸை மட்டும் ஹோல்டு பண்ணி வச்சுருக்காங்க. நம்ம தியாகராஜனும் டிரான்ஸ்பர்ல போயிட்டாரு. அதனால.. அந்த டாக்குமெண்ட்ஸ் மட்டும் வேணும் ஸார். ஆனா அத மார்ட்கேஜ் பண்ணிக் காட்டி வாங்கிருந்த லோன் அமவுண்ட்டெல்லாம் மொத்தமா தள்ளுபடி பண்ணிட்டாங்க” என்று எந்த பதட்டமுமின்றி பிரமுகர் பேசினார்.

“ஐ.ஸீ… நான் பாக்குறேன் ஸார்”. அதாவது டிசம்பர்ல நாங்க ஒட்டு மொத்தமாக தள்ளுபடி லிஸ்டெல்லாம் வெளியில் போட்டுட்டோம். அதற்கு பிறகு ஜன்வரி எண்டுல அதற்குனு ஒரு ஸ்பெஷல் “மினி ஆடிட்” போட்டிருந்தாங்க. “ஐ திங்க்... தேர் வில் பி நோ பிராப்ளம்” நாம பார்ப்போம் என்றவர்… என்ன இந்த அக்கவுண்டன்ட் இன்னும் வரலயே… “சுத்த சோம்…” என்று சொல்லிக் கொண்டிருக்கும் போதே அக்கவுண்டன்ட் ஒரு பெரிய பைலுடன் வந்தார். அவரும் “ஸார் வணக்கம்” என்று பிரமுகருக்கு ஒரு கும்பிடு போட்டு விட்டு மேனேஜரிடம் “ஸார் ஐயா வந்ததுமே நான் புரிஞ்சுக்கிட்டேங்க”. நம்ம மினிஆடிட் ரிப்போர்ட்டுல ஐயா அவங்களோட மேட்டர் சரியாயிருச்சி. அவுங்க ஒரிஜினல் டாக்குமெண்ட்ஸ் இந்த ஃபைல்ல இருக்கு ஸார்” என்றபடி பராசரனிடம் ஃபைலைக் கொடுத்தார்.

‘வெரிகுட்… மிஸ்டர் மூர்த்தி. நம்ம அக்கவுண்டண்ட் மூர்த்தி ஒருத்தர் தான் இங்க உருப்படி…. நல்ல கற்பூரபுத்தி’ என்று ஒரு பாராட்டை உதிர்த்தார் பராசரன். “ரொம்ப தேங்க்ஸ் ஸார்” புன்முறுவலுடன் கூறினார் அக்கவுண்டண்ட் மூர்த்தி.

ஃபைலை ஒரு நோட்டம் விட்ட பராசரன். “ ஓ.கே.ஸார். ஒங்க டாக்குமெண்ட்ஸெல்லாம் பத்திரமா இருக்கு. இந்தாங்க” என்று கூறிவிட்டு, அக்னாலெஜ்மெண்டையும் பிரமுகரிடம் பெற்றுக் கொண்டார்.

ஜன்னல் வழியே பிரமுகர் வந்த காரைப் பார்த்த பராசரன் பிரமுகரிடம் “ஸார் நம்ம கார் பி.எம்.டபிள்யுல்ல எந்த வெர்ஸன் என்று கேட்க, பிரமுகர்.. இது சும்மா அவசரத்துக்கு ஏம் பையன் வாங்கணுமுன்னு சொன்னான் ஸார். நான் இப்போ ஜனவரில “ரோல்ஸ் ராய்ஸ்” புக் பண்ணிருக்கேன். அநேகமா நெக்ஸ்ட் மந்த் டெலிவரி கெடச்சிரும். அடுத்து ஒங்களப் பாக்க வரும் போது புதுக்கார்லதான் வருவேன். போதுமா?” ரொம்ப நன்றி. ஒங்களுக்கு என்ன உதவி வேணும்னாலும் சொல்ல்ங்க. செய்யக் காத்துகிட்டு இருக்கேன்” என்ற பிரமுகரிடம் “தேங்க்யூ ஸார்”… என்ன, நாங்க மிஞ்சி மிஞ்சிப் போனா எங்க பிரஞ்சுக்கு மேக்சிமம் டெபாசிட்டுகளம் போடுங்கனு தான் ஒங்க கிட்ட கேட்கப் போறோம்” என்ற பராசரனிடம் “அதுவா….. நிச்சயமா உங்க பிரஞ்சுலதான் டெபாசிட் பண்ணுவேன். நான் சொல்றது நீங்க ஒங்கப் பேமிலியோட ஒரு ட்ரிப் நம்ம எஸ்டேட் பங்களாவுல வந்து த்ங்கலாமே. நல்ல அவுட்டிங் அரேஞ்ச் பண்ணிக் கொடுத்திர்றேன். இந்த வெக்கேசன்ல கட்டாயம் வாங்க…. சரியா?” என்ற பிரமுகரிடம் அசட்டுச் சிரிப்புடன் பராசரன் சரிங்க ஸார். ரொம்ப நன்றி. கட்டாயம் ட்ரைப் பண்றேன்” என்று கூறி வழியனுப்பி வைத்தார்.

பிரமுகர் அறையிலிருந்து வெளியில் வந்ததும் வாடிக்கையாளர்களில் நிறையப்பேரும், வங்கி ஊழியர்களும் “வணக்கம்” தெறிவித்தார்கள். சிரித்தபடியே அவர்களை நலம் விசாரித்துவிட்டு நகர்ந்தார்.

அவர் சென்ற பின்பு வாடிக்கையாளர்களில் ஒருவர் “இந்த பெரிய மனுஷனுக்கு மட்டும் நம்ம ஸ்டேட் கவர்மெண்டும், சென்ரல் கவர்மெண்டும் செஞ்ச விவசாய கடன் தள்ளுபடியில் கிட்டத்தட்ட எழுபது, எண்பது லட்சம் தள்ளுபடியாயிருச்சுன்னு பேசிக்கிறாங்க. எல்லாம்…. வசதியானவர்களுத்தான்யா யோகமடிக்குது…. நாமெல்லாம் ஒரு கல்விக் கடன் வாங்கனுமுன்னாக்கூட இந்த மேனேஜருங்க நம்மள லோ லோன்னு அலைய வைக்கிறாங்க. கலி காலம்… என்று அங்கலாய்த்தார். அவர் கூற்று முற்றிலும் உண்மையே.

வேலை முடிந்து வழக்கமாக இரவு ஏழு மணிக்கு, தான் “பேயிங் கெஸ்ட்டாக” தங்கியிருந்த வீட்டிற்குச் சென்ற பராசரனுக்கு ஒரு ஷாக்கிங் நியூஸ் காத்திருந்தது. அவருடைய நண்பரும், மனைவியும் மறுநாள் அதிகாலை கும்பகோணம் புறப்படுவதாகவும், திரும்புவதற்கு பத்து, பன்னிரண்டு நாட்களாகும் என்றும் கூறினார்கள். எனவே பராசரனுக்கு அதுவரை சாப்பாடு பிரச்சனையாகி விட்டது. முடிந்தளவிற்கு அவராகவே சமையல் செய்து கொள்ள வேண்டிய நிலை. இருப்பினும் அவருடைய நண்பர் தனக்குத் தெரிந்த ஒரு அம்மா வீட்டுச் சமையல் செய்து கொடுப்பதாகவும், நல்ல கைப்பக்குவமும், சுத்தமும் இருப்பதாகக் கூறி, பராசரனின் அலுவலக ஓ.ஏ.திருப்பதிக்கு அந்த அம்மாவை நங்கு தெரியும்” என்று கூறிவிட்டு அதிகாலை கும்பகோணம் புறப்பட்டனர்.

மனதளவில் சங்கடப்பட்ட பராசரன் சமாளித்துக் கொண்டு அதிகாலையில் இயர்போனை காதில் மாட்டிக் கொண்டு வாக்கிங் புறப்பட்டார். வழியில் திருப்பதியை தன்னைச் சந்திக்கும்படி எஸ்.எம்.எஸ் அனுப்பி தன்னுடைய பிரச்சனையை கூறித் தமது நண்பர் கூறிய அம்மா வீட்டு சமயலை ஒரு பத்து நாட்களுக்கு வாங்கிக் கொடுத்து உதவும்படி வேண்டவே, திருப்பதியும் மிகவும் சந்தோஷமாக கட்டளையை ஏற்றுக் கொண்டார்.

அந்த வீட்டு சமையல்காரம்மா வேறு யாருமல்ல. நம்ம அன்னபூரணிதான். அந்த அம்மா பிறந்த ஊர் திருநெல்வேலி, சைவப் பிள்ளைமார். உத்தமபாளையத்தில் வாழ்க்கைப்பட்டவர். அவருடைய கணவரின் குடும்பம் சிறப்பாக வாழ்ந்து கெட்ட குடும்பம். ஒரு காலத்தில் அன்னபூரணியின் மாமனார் கவர்ன்மெண்ட் ஹாஸ்பிட்டல் கட்டுவதற்காக அரை ஏக்கர் ஊரடி நிலத்தை தானமாகக் கொடுத்த குடும்பம். ஆனால் அவர்களின் போதாத காலம், அன்னபூரணியின் கணவர் ஒரு பஸ் ஆக்ஸிடெண்டில் இறந்து விடவே, தன்னுடைய ஒரே மகனான சிவசண்முகத்தை உள்ளூர்ப் ப்ள்ளியில் படிக்க வைத்து நல்ல மதிப்பெண் பெற்றபடியால் அதே ஊரிலுள்ள கல்லூரியில் நிர்வாகத்தின் உதவியுடன் எம்.ஸி.ஏ படிக்க வைத்தாள். தன்னுடைய எழுபது வயது அம்மாவை உடன் வைத்துக் கொண்டு தனது வீட்டிலேயே இட்லி, ஆப்பம், பணியாரம் சுட்டு விற்றுக் கொண்டு கௌரவமாக வாழ்ந்து வந்தாள். மகன் நல்ல அறிவாளி எப்படியும் வாழ்க்கையில் முன்னேறி தாத்தா காலத்து பெருமையையும், வசதியையும் தன்னுடைய கல்விச் செல்வத்தின் மூலம் பெற்றுவிட வேண்டுமென்ற வைராக்கியத்தில் ஒரு தவ வாழ்க்கை வாழ்ந்து படித்துக் கொண்டு வந்தான்.

அன்னபூரணியம்மாள் தெருவிற்கு, அவளுடைய சமையலுக்காகப் பலர் வந்து செல்வது வழக்கமாகி விட்டது. குறிப்பாகப் பக்கத்து ஊர் மற்றும் தேனியில் இயங்கி வரும் பெரும்பாலான பள்ளிப் பேருந்துகள் அதிகாலை 6.30 மணிக்கெல்லாம் மாணவர்களை ஏற்றிச் செல்ல ஆரம்பித்து விடுவதால், பெரும்பாலான பள்ளிச் சிறுவர்களுக்கு அன்னபூரணியம்மா வீட்டுப் பலகாரங்கள் தான் காலை டிபனும், மதிய உணவுமாக இருந்தது. அவளும் மிகவும் சொற்ப விலையில் தரமாக குறிப்பாகச் சுத்தமாகத் தயார் செய்து பெயருக்கு ஏற்றாற் போல் ‘அன்னபூரணியாகவே’ பலரது உணவுப் பசியை போக்கிக் கொண்டு புண்ணியம் சேர்த்துக் கொண்டு வந்தாள்.

தமது வீட்டில் வழக்கமாக உணவு சாப்பிட வரும் ஒரு ரிட்டயர்டு ஆசிரியர் சொன்ன அறிவுரையின்படி தான் அன்னபூரணி “ஆப்பக்கடை” நடத்துவதற்கு மானியத்துடன் வழங்கப்படும் தனி நபர் பேங்க் லோன் பெற்று கடையை விஸ்தரிக்க எண்ணி திருப்பதி மூலம் பேங்க் லோன் முயற்சியை பொறுமையாக தொடர்ந்து கொண்டிருந்தாள்.

திருப்பதியும் காலை, மாலை இட்லி, ஆப்பம் மூன்று வகை சட்னி, சாம்பார் உட்பட வாங்கிக் கொடுத்துக் கொண்டும், நல்ல காய்கறிகளுடன் மதியச் சாப்பாட்டையும் அன்னபூரணியம்மாள் வீட்டிலிருந்து தருவித்து மேனேஜர் பராசரனுக்கு கிட்டத்தட்ட பத்து நாட்களுக்கு வாங்கிக் கொடுத்தார்.

‘பராசரன் மிகவும் மகிழ்ச்சியடைந்தார். வயிற்றுக்கு ஒரு தொந்திரவும் வைக்காமலிருந்த அந்த வீட்டுச் சாப்பாட்டை மிகவும் மெச்சிப் பேசினார். சமைத்து கொடுத்த அந்த புண்ணியவதியை மனதார வாழ்த்தினார். மூன்று வேளை உணவுக்காகவும், தாம் வழங்கிய தொகை மிகவும் சொற்பமாக இருந்தது. அவரால் நம்ப முடியவில்லை. எனவே அந்த அம்மாவை ஒருநாள் நேரில் சென்று பாராட்ட வேண்டுமென திருப்பதியிடம் கூறியிருந்தார்.

இந்தச் சந்தர்ப்பத்தை எதிர்பார்த்திருந்த திருப்பதி, ஒரு நாள் காலை வாக்கிங் செல்லும்போது அவரை அன்னபூரணியம்மாவிடம் அழைத்துச் சென்றார். பழைமையான அந்த வீட்டின் முன்புறம் தகற செட் போடப்பட்டு விறகு அடுப்பையே பயன்படுத்திக் கொண்டு புகையிலும், வியர்வையிலும் சிரமப்பட்டுக் கொண்டிருந்த அந்த இரண்டு ஜீவங்களையும், ஓடியாடி பேக்கிங் செய்து உதவி செய்து கொண்டிருந்த கல்லூரி மாணவனான அவர்களுடைய மகனையும் பார்த்த பராசரனுக்கு என்னவோ போலாகி விட்டது. அவரை இன்முகத்துடன் வரவேற்ற அந்த மூவரையும் நலம் விசாரித்து விட்டு மனதாரப் பாராட்டினார். ஒரு கணம் அந்த அம்மாவை பலமுறை அலைய வைத்ததை நினைத்து மனம் வருந்தினார்.

அவர்களின் உபசரிப்பில் காப்பியை குடித்துக் கொண்டே “அம்மா ஒங்களப்பத்தி நம்ம திருப்பதி எல்லா விபரமும் சொன்னாரு. உங்ககிட்ட தொழில் தர்மம் இருக்கு, அதெப்படி இப்படி மிகவும் சொற்ப விலைக்கு ஒங்களால கொடுக்க முடியுது? இதே பணியாரங்களை பெரிய, பெரிய ஹோட்டல்கள்ல செட்டிநாடு பணியாரம்னு சொல்லி நான்கு பணியாரம் கொண்ட ஒரு பிளேட்டுக்கு நாற்பது ரூபாயக் கறந்துடறாங்க. நீங்க என்னடான்னா ரூபாய்க்கு ஒன்னு கொடுக்கறீங்க. இரண்டு ரூபாய்க்கு இட்லி கொடுக்கறீங்க. ஐந்து ரூபாய்க்கு ஆப்பம் தேங்காய் பாலோட கொடுக்கறீங்க.. எப்படி முடியுது சொல்லுங்க?” என்றார் ஆர்வத்துடன்.

“ஐயா நாங்களே எல்லா வேலைகலையும் செய்யரோம். அனைத்து காய்கறிகளும், தேங்காய் குடோன் வியாபாரி முதற்கொண்டு மலிவான வெலையில கிடைக்குதங்கையா. நாங்க கடலை எண்ணையக்கூட செக்குக்காரரிடமும் மற்றும் சனோலாவை மொத்த வியாபாரியிடமும் ரெகுலரா வாங்கி பயன்படுத்துரோம் நம்மகிட்ட ஆடம்பரம் இல்லைங்கய்யா…. நாங்க நெறைய பள்ளிக்கூட குழைந்தகளுக்கு தான் அதிகமாகச் செய்து கொடுக்கிறோம். நம்ம தம்பியோட காலேஜ் பசங்களும் நம்ம கிட்ட ரெகுலரா சாப்பிடுராங்கயா. ஏதோ முடிந்த அளவுக்கு புண்ணியத்தோடயும், கண்ணியத்தோடயும் செய்து வருகிறோங்கய்யா”.

“ஏம்மா ஒரு காலத்துல உங்க தென்னாட்டுக்கார வி.ஜி.பி சகோதரர்களே “செரட்டைமிட்டாய்ல” தான் சென்னையில தொழில ஆரம்பிச்சாங்க. இன்னைக்கு அவங்க ரேஞ்சே நாடறிஞ்ச சேதி. நீங்களும் கட்டாயம் நல்லா வருவீங்க. தம்பி நீங்க எம்.சி.ஏ முடிச்சிட்டு பேங்க் எக்ஸாம் எழுதுங்க. ஓரளவு வசதி வந்த பின்பு சொந்தமா கேட்டரிங் சர்வீஸே பண்ணலாம். ஒங்க அம்மா பேர்லயே ‘லோகநாயகி அன்னபூர்ணியின் கடாட்சம் இந்த குடும்பத்துல பரிபூரணமாத் தெரியரது. நிச்சயமா நீங்க பெரிய லெவலுக்கு வருவீங்க” என்று மனதார வாழ்த்திவிட்டு, அவர்கள் வீட்டுப் பத்திரத்தை வைத்து ஹவுஸ் இம்ப்ரூவ்மெண்ட் லோன் மற்றும் ஆப்பக்கடை நடத்த மானியத்துடன் கூடிய சிறுதொழில் லோன் வழங்குவதற்கு தாம் தயாராக இருப்பதாகவும், அவர்களுடைய பையனையும் அழைத்துக் கொண்டு எதிர்வரும் திங்கட்கிழமை தமது வங்கிக்கு வரும்படியும் கூறிவ்ட்டுச் சென்றார். அந்தக்குடும்பமே நன்றி கூறியது.

பராசரன் தமது பூஜையை முடித்துவிட்டு அலுவலகத்திற்கு டாக்ஸியில் செல்லும் போது, வாங்கிய கடனை ஒழுங்காக திருப்பிக் கட்டாமல் இழுத்தடித்து பின்னர் அரசு சலுகையில் லட்சக்கணக்கில் தள்ளுபடி பெறும் பணக்காரர்களையும், ஒழுங்காக கடனைக் கட்டக் காத்திருக்கும் அன்னபூரணியம்மாவை போன்றவர்களையும் கணம் நினைத்து பார்த்தார். அப்படிப்பட்டவர்களால் தொடங்கப்படும் சிறுதொழில்களால் சமுதாயத்தின் பலதரப்பட்ட மக்கள் அடையப் போகும் நன்மைகளை நினைத்துப் பார்த்தார். தாம் இனிமேல் “கடனை வசூலிக்கும் கறார் மேனேஜர்” மட்டுமில்லாமல் தகுதியானவர்களுக்கு அரசு மற்றும் பேங்க் வழங்கும் நியாயமான சலுகைகளையும் வழங்கி அதிகப்படியான மக்களுக்கு வங்கியின் மூலம் உண்மையான சேவையாற்றவும், அட்லீஸ்ட் இனி மிஞ்சியுள்ள ரிட்டயர்மெண்ட் சர்வீஸ் வரை இந்த செயல்பாட்டை உறுதியாக செயல்படுத்தவும் உறுதி பூண்டார். அவருடைய மனம் தெளிந்த நீரோடையாக மாறியது, மிகவும் ஆனந்தாமாயிருந்தது. மேற்படி “பிரமுகர்” அதிகமான தள்ளுபடி பெற்றுப் பயனடைந்து ஒரு கோடி ரூபாய் காரில் மீண்டும் வருவதாக கூறியது அவருக்கு மிகவும் துச்சமாகப்பட்டது.